Foto: Index

VLADA Republike Hrvatske donijela je sredinom rujna Odluku o raspodjeli sredstava za financiranje kulturnih, obrazovnih, znanstvenih, zdravstvenih i ostalih programa i projekata od interesa za hrvatski narod u Bosni i Hercegovini iz sredstava Državnog proračuna, a danas je organizirano i potpisivanje ugovora.

Riječ je o iznosu od 20 milijuna kuna financijske potpore za projekte u kulturi, obrazovanju, znanosti i zdravstvu, što je u razini prošlogodišnje donacije Vlade Zorana Milanovića.

Za šest projekata obnove zgrada i samostana Franjevaca izdvojeno je 2 milijuna kuna, a ta sredstva pravdana su izdvajanjem za kulturu Hrvata u susjednoj državi. Hrvatski dokumentacijski centar Domovinskog rata u BiH kojeg vodi aktualni saborski zastupnik HDZ-a Hrvoje Raguž, inače drugi na listi HDZ-a u izbornoj jedinici za dijasporu dobio je 200 tisuća kuna. Za 12 projekata u zdravstvu izdvojeno je točno 5 milijuna kuna, dok za obrazovanje i znanost izdvojeno 4,8 milijuna kuna. Najveći dio novca iz tog djela, 720 tisuća kuna izdvojeno je za plaćanje djelatnika Opće gimnazije Katoličkog školskog centra u Banja Luci.

Tekst se nastavlja ispod oglasa

No, najzanimljivija je stavka "Ostali projekti" gdje je na 14 različitih projekta raspoređeno 4,8 milijuna kuna. Milijun kuna otišlo je na dva Caritasova doma u Mostaru i Sarajevu, a malo manje od pola milijuna kuna dobio je Pastoral mladih Nadbiskupijskog centra u Sarajevu.

U oči upada i 260 tisuća kuna za projekt pokretanja proizvodnje meda. Novac je dobila Župa Sv. Ante Padovanskog Gornja Močila-Sijekovca a stvari postaju zanimljivije kada se zna da je u toj župi pater Ivan Tolj iz Styrije koja izdaje Večernji list i 24 sata.